**John Eugene Joseph "Jack" Dromey** (29. syyskuuta 1948 – 7. tammikuuta 2022) oli brittiläinen työväenpuolueen poliitikko, joka istui kansanedustajana Yhdistyneen kuningaskunnan alahuoneessa vuodesta 2010 kuolemaansa asti. Hän oli aiemmin toiminut TGWU- ja myöhemmin Unite-ammattiliiton varapääsihteerinä vuosina 2003–2010 ja työväenpuolueen rahastonhoitajana vuosina 2004–2010.

Dromey syntyi Brentissä irlantilaisille vanhemmille. Hänen isänsä oli veturinkuljettaja ja hänen äitinsä siivooja. Valmistuttuaan grammar schoolista Dromey opiskeli oikeustiedettä kaksi vuotta. 1970-luvulla hänet valittiin TGWU-ammattiliiton paikallisosaston johtajaksi. Työskenneltyään liitossa 25 vuotta hänet valittiin sen varapääsihteeriksi. Vuonna 2007 TGWU ja Amicus yhdistyivät Unite-ammattiliitoksi, jonka varapääsihteerinä Dromey jatkoi vuoteen 2010 asti.

Vuonna 2006, jolloin Dromey toimi työväenpuolueen rahastonhoitajana, puolue sai 3,5 miljoonan punnan lainan kolmelta liikemieheltä, jotka pääministeri Tony Blair yritti myöhemmin nimittää Yhdistyneen kuningaskunnan ylähuoneeseen. Dromey sanoi, että hän tai muu puolejohto eivät olleet tietoisia lainasta. Dromey pyysi Yhdistyneen kuningaskunnan vaaliviranomaista tutkimaan puolueiden ottamia lainoja, joita ei tarvitse ilmoittaa viranomaisille toisin kuin lahjoituksia. Vuonna 2007 työväenpuolue vastaanotti lainvastaisesti liikemies David Abrahamsilta yli 600 punnan lahjoituksen välikäsien kautta, mistä Dromey rahastonhoitajana ei kertomansa mukaan ollut myöskään tiennyt.

Dromey oli pyrkinyt ehdolle parlamenttivaaleihin jo vuonna 1997, mutta häntä ei valittu työväenpuolueen ehdokkaaksi Castleford and Pontefractin vaalipiiriin. Vuonna 2007, jolloin käytiin keskustelua ennenaikaisista vaaleista, Dromey pyrki jälleen ehdokkaaksi. Myöhemmin paljastui, että Dromeyn Unite-ammattiliitto oli antanut työväenpuolueelle miljoona puntaa vastineeksi siitä, että Dromey valittaisiin ehdokkaaksi Wolverhampton North Eastin vaalipiiriin, jossa puolueen kannatus on vahvaa. Vuonna 2009 puoluejohto kaavaili Dromeyta ehdokkaaksi seuraavan vuoden parlamenttivaaleihin Leyton and Wansteadin vaalipiiriin, mikä suututti puolueen paikallisyhdistyksen, joka ei saisi valita ehdokasta itse. Dromeyn vaimo Harriet Harman oli vaatinut naispuolisia ehdokkaita nimettävän vaalipiireihin, joissa työväenpuolueen kannatus on vahvaa, jollainen Leyton and Wanstead oli. Lopulta vaalipiirin ehdokkaaksi valittiin paikallisyhdistyksen valitsema ehdokas, ja Dromey valittiin ehdokkaaksi Birmingham Erdingtonin vaalipiiriin, josta hänet valittiin alahuoneeseen.

Tultuaan valituksi kansanedustajaksi Dromey oli jatkanut Unite-ammattiliitolla työskentelemistä 10–15 tunnin verran viikossa lokakuuhun 2010 asti ja saanut palkkaa 27 867 puntaa, minkä lisäksi Unite oli maksanut hänelle kertaluontoisen 30 000 punnan palkkion. Dromey oli kesällä 2010 ilmoittanut alahuoneelle jättävänsä työnsä ammattiliitossa ja jättävänsä ammattiliiton maksaman palkan nostamatta, mutta syksyllä 2011 hän ilmoitti työsuhteestaan ja tuloistaan, minkä johdosta alahuoneen standards and privileges -valiokunta totesi hänen rikkoneen alahuoneen sääntöjä tekemällä ilmoituksen liian myöhään. Dromey esitti alahuoneelle anteeksipyynnön tammikuussa 2012.

Dromey toimi useissa tehtävissä työväenpuolueen varjohallituksessa.

Vuonna 1982 Dromey meni naimisiin Harriet Harmanin kanssa. Dromey ja Harman tapasivat toisensa Grunwickin filmitehtaan lakkovartiossa 1970-luvun loppupuolella. Heillä on kolme lasta.

Dromey kuoli asunnossaan Birminghamissa 7. tammikuuta 2022. Kuolinsyy oli sydämen vajaatoiminta. Dromeyn hautajaiset pidettiin Westminsterin Pyhän Margaretin kirkossa 31. tammikuuta 2022. Hautajaisvieraiden joukossa olivat muiden muassa entiset pääministerit Tony Blair ja Gordon Brown, työväenpuolueen puheenjohtaja Keir Starmer ja entinen puheenjohtaja Ed Miliband. Birmingham Erdingtonin vaalipiirissä käydyssä täytevaalissa Dromeyn seuraajaksi valittiin työväenpuolueen Paulette Hamilton.

Lähteet
-------

1. ↑  Langdon, Julia: Jack Dromey obituary *The Guardian*.  9.1.2022.  Arkistoitu 3.1.2023. Viitattu 3.1.2023. (englanniksi)
2. 1 2  Forte, Joe: Jack Dromey obituary: the life of leading trade unionist and ‘principled politician’ *Birmingham World*.  10.1.2022.  Arkistoitu 3.1.2023. Viitattu 3.1.2023. (englanniksi)
3. ↑  Millar, Frank: 'Cash-for-peerages' row escalates *The Irish Times*.  16.3.2006.  Arkistoitu 3.1.2023. Viitattu 3.1.2023. (englanniksi)
4. ↑  Brown admits donations 'unlawful' *BBC News*.  27.11.2007.  Arkistoitu 3.1.2023. Viitattu 3.1.2023. (englanniksi)
5. ↑  Donations were 'wrong' - Dromey *BBC News*.  28.11.2007.  Arkistoitu 3.1.2023. Viitattu 3.1.2023. (englanniksi)
6. ↑  Election '97: Dromey off safe seat shortlist *The Independent*.  2.4.1997.  Arkistoitu 3.1.2023. Viitattu 3.1.2023. (englanniksi)
7. 1 2  Oakeshott, Isabel: Union gift sparks 'cash for seats' row *The Sunday Times*.  27.9.2009.  Arkistoitu 26.2.2020. Viitattu 3.1.2023. (englanniksi)
8. ↑  Hennessy, Patrick: Harriet Harman's husband, Jack Dromey, lined up for safe Labour seat *The Telegraph*.  15.8.2009.  Arkistoitu 3.1.2023. Viitattu 3.1.2023. (englanniksi)
9. ↑  Hack, Claire: Activists concerned about possible selection of Harriet Harman's husband *East London and West Essex Guardian Series*.  12.11.2009.  Arkistoitu 3.1.2023. Viitattu 3.1.2023. (englanniksi)
10. ↑  Hack, Claire: LEYTON/WANSTEAD: Labour candidate speaks on selection *East London and West Essex Guardian Series*.  28.2.2010.  Arkistoitu 3.1.2023. Viitattu 3.1.2023. (englanniksi)
11. 1 2  Parliamentary career for Jack Dromey *MPs and Lords*. UK Parliament.  Arkistoitu 3.1.2023. Viitattu 3.1.2023. (englanniksi)
12. ↑  MP Dromey apologises for breaching Commons rules *BBC News*.  19.1.2012.  Arkistoitu 3.1.2023. Viitattu 3.1.2023. (englanniksi)
13. ↑  Murray, Jessica: Jack Dromey, Labour MP, dies aged 73 *The Guardian*.  7.1.2022.  Arkistoitu 3.1.2023. Viitattu 3.1.2023. (englanniksi)
14. ↑  Wheeler, Richard: Harriet Harman pays tribute to her late husband for his ‘superpower’ of support *The Independent*.  2.2.2022.  Arkistoitu 3.1.2023. Viitattu 3.1.2023. (englanniksi)
15. ↑  Jack Dromey: Funeral held for veteran Erdington MP *BBC News*.  31.1.2022.  Arkistoitu 3.1.2023. Viitattu 3.1.2023. (englanniksi)
16. ↑  Murray, Jessica: Birmingham Erdington byelection winner is Labour’s Paulette Hamilton *The Guardian*.  4.3.2022.  Arkistoitu 6.1.2023. Viitattu 6.1.2023. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Henkilöt | 
* UK Parliament

 |

 |